Alla jaf jitħallas Mulej, Alla li taf titħallas , Alla li taf titħallas, tfaċċa! Qum, imħallef tad-dinja, roddilhom li ħaqqhom lill-kburin. Kemm se jdumu l-ħżiena, Mulej, kemm se jdumu l-ħżiena jifirħu? Kliem kburi joħroġ minn fommhom; kull min jagħmel il-ħażen jiftaħar. Huma jkasbru, Mulej, lill-poplu tiegħek, u jgħakksu lill-poplu ta' wirtek. Joqtlu l-armla u l-barrani, u l-mewt jagħtu lill-iltiema; u jgħidu: "Ma jarax il-Mulej; ma jintebaħx Alla ta' Ġakobb." Ifhmuha, intom nies boloh fost il-poplu! Nies bla moħħ, meta se tintebħu? Forsi min għamel il-widnejn ma jismax? Jew min sawwar l-għajnejn ma jarax? Taħsbu li min iwiddeb lill-ġnus ma jrażżanx? Jew m'għandux għerf min jgħallem lill-bniedem? Jagħraf il-Mulej il-ħsibijiet tal-bniedem, u jaf li mhumiex ħlief frugħa. Hieni l-bniedem li int twiddbu, Mulej, li tgħallmu l-liġi tiegħek, biex isserrħu f'jiem l-għawġ, sa ma jitħaffer il-qabar għall-ħati. Għax il-Mulej ma jitlaqx il-poplu tiegħu, ma jħallix il-poplu, il-wirt tiegħu. Għax il-ħaqq jerġa' jsir bil-ġustizzja, u fuqu jimxu dawk kollha ta' qalb safja. Min se jaqbeż għalija kontra l-ħżiena? Min se jżomm miegħi kontra min jagħmel il-ħażen? Li kieku l-Mulej ma tanix l-għajnuna, għal ftit ma dħaltx fis-skiet tal-mewt. Biżżejjed ngħid: "Qiegħed jiżloq riġli," biex tjubitek, Mulej, tweżinni. Meta joktor l-hemm ġo qalbi, il-faraġ tiegħek ihennili ruħi. Jistgħu mħallfin ħżiena jissieħbu miegħek, li jagħmlu l-qerq taħt il-libsa tal-liġi? Jiftiehmu bejniethom kontra l-ħajja tal-ġust, u jikkundannaw in-nies bla ħtija. Iżda l-Mulej hu fortizza għalija, u Alla tiegħi l-blata tal-kenn tiegħi. Hu jdawwar għal fuqhom ħżunithom, għall-ħażen tagħhom jeqridhom; jeqridhom il-Mulej Alla tagħna!